ก.ล.ต. นับหนึ่งไฟลิ่ง “เอสเอเอเอ็ม เอ็นเนอร์ยี่ฯ” ขาย IPO 80 ล้านหุ้น
ก.ล.ต. นับหนึ่งไฟลิ่ง “เอสเอเอเอ็ม เอ็นเนอร์ยี่ฯ” หรือ SAAM ผู้ประกอบธุรกิจพัฒนาโครงการโรงไฟฟ้าพลังงานหมุนเวียน ลุยขาย IPO 80 ล้านหุ้น ระดมทุนพัฒนาโรงไฟฟ้าพลังงานหมุนเวียน โดยมีบล.ทรีนีตี้ เป็นที่ปรึกษาทางการเงิน
28 พ.ย. 2561

นายชาญชัย กงทองลักษณ์ กรรมการอำนวยการ บริษัทหลักทรัพย์ ทรีนีตี้ จำกัด ในฐานะที่ปรึกษาทางการเงินของ บริษัท เอสเอเอเอ็ม เอ็นเนอร์ยี่ ดีเวลลอปเมนท์ จำกัด (มหาชน) หรือ SAAM เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ หรือสำนักงาน ก.ล.ต. ได้เริ่มนับหนึ่งแบบแสดงรายการข้อมูลการเสนอขายหลักทรัพย์ หรือ ไฟลิ่ง ของ SAAM เป็นที่เรียบร้อยแล้ว
โดย SAAM วางแผนเข้าเป็นบริษัทจดทะเบียนในตลาดหลักทรัพย์ เอ็ม เอ ไอ (mai) และจะเสนอขายหุ้นสามัญเพิ่มทุนให้แก่ประชาชนเป็นครั้งแรก (IPO) จำนวน 80 ล้านหุ้น และวางแผนเดินสายโรดโชว์จำนวน 3 จังหวัด ได้แก่ จังหวัดพระนครศรีอยุธยา, อำเภอหาดใหญ่ จังหวัดสงลา และจังหวัดกรุงเทพฯ
ทั้งนี้ SAAM เป็นผู้ประกอบธุรกิจพัฒนาโครงการโรงไฟฟ้าพลังงานหมุนเวียน และลงทุนในธุรกิจโรงไฟฟ้าพลังงานหมุนเวียน ทั้งในและต่างประเทศ โดยในปัจจุบันได้ดำเนินธุรกิจ แบ่งเป็น 1. จัดหาสถานที่ตั้งและให้บริการที่เกี่ยวข้องภายในโครงการโรงไฟฟ้าพลังงานหมุนเวียน โดยดำเนินงานโครงการโรงไฟฟ้าพลังงานแสงอาทิตย์ในประเทศไทยร่วมกับกลุ่ม BSP ภายใต้สัญญาระยะยาวจำนวน 17 โครงการ ในพื้นที่จังหวัดอ่างทอง เพชรบุรี ลพบุรี อุบลราชธานี และประจวบคีรีขันธ์
2.พัฒนาโครงการโรงไฟฟ้าพลังงานหมุนเวียน ทั้งในประเทศและต่างประเทศ ซึ่งรวมถึงประเทศญี่ปุ่น และ 3. ลงทุนในกิจการโรงไฟฟ้าพลังงานหมุนเวียน โดยเป็นผู้ผลิตและจำหน่ายไฟฟ้าจากพลังงานแสงอาทิตย์ภายใต้โครงการ SAAM-SP1 ซึ่งตั้งอยู่ที่ อำเภอพัฒนานิคม จังหวัดลพบุรี โดยมีปริมาณพลังงานไฟฟ้าเสนอขายตามสัญญาซื้อขายไฟฟ้าจำนวน 2 เมกะวัตต์(MW)
ด้านนายพดด้วง คงคามี ประธานเจ้าหน้าที่บริหาร กล่าวเสริมว่า บริษัทวางแผนระดมทุนเพื่อใช้เป็นเงินทุนสำหรับพัฒนาโครงการโรงไฟฟ้าพลังงานหมุนเวียน และเข้าร่วมลงทุนในบริษัทอื่น ซึ่งเป็นผู้ดำเนินธุรกิจที่เกี่ยวเนื่องกับการดำเนินงานโรงไฟฟ้าพลังงานหมุนเวียน รวมถึงใช้ชำระคืนเงินกู้ยืมของสถาบันการเงิน และเป็นเงินทุนหมุนเวียนของบริษัท
“บริษัทได้เริ่มก่อตั้งเมื่อวันที่ 7 ก.ย. 2550 โดยได้เริ่มประกอบธุรกิจจัดหาสถานที่ตั้งและให้บริการที่เกี่ยวข้องภายในโครงการโรงไฟฟ้าพลังงานแสงอาทิตย์ และในปัจจุบันบริษัทมุ่งมั่นที่จะเป็นผู้พัฒนาโครงการโรงไฟฟ้าพลังงานหมุนเวียน รวมทั้งมีการลงทุนในธุรกิจโรงไฟฟ้าพลังงานหมุนเวียน ทั้งในประเทศและต่างประเทศ
โดยมีแผนที่จะขยายขอบเขตการดำเนินธุรกิจในการพัฒนาโครงการโรงไฟฟ้าพลังงานหมุนเวียนประเภทต่างๆ อย่างต่อเนื่อง เช่น พลังงานแสงอาทิตย์ พลังงานชีวมวล พลังงานความร้อนใต้พิภพ  พลังงานน้ำ และพลังงานลม เป็นต้น โดยมุ่งเน้นพัฒนาโครงการในประเทศที่มีศักยภาพ ได้แก่ ประเทศญี่ปุ่น และประเทศอื่นๆ ในทวีปเอเชีย รวมทั้งมีการลงทุนในธุรกิจที่เกี่ยวเนื่องกับโรงไฟฟ้าพลังงานหมุนเวียน และลงทุนในกิจการโรงไฟฟ้าพลังงานหมุนเวียน ทั้งในประเทศและต่างประเทศ ซึ่งจะส่งผลให้บริษัทฯ มีผลประกอบการที่ดีอย่างสม่ำเสมอในระยะยาว”  นายพดด้วง กล่าว